*МИРКО НЕМИРКО*

(АУТОР ДРАМЕ ЈЕ МИЛИЦА ВЕЉОВИЋ, УЧЕНИЦА СЕДМОГ РАЗРЕДА, У САРАДЊИ СА ОСТАЛИМ УЧЕНИЦИМА ШКОЛЕ)

ЛИЦА:

Наставница грађанског васпитања

Наставник физичког васпитања

Наставница историје

Наставница биологије и разредна одељења

Марко

Стефан

Каћа

Марија

РАДЊА СЕ ДОГАЂА У ШКОЛИ, ЗА ВРЕМЕ ЧАСОВА И ЗА ВРЕМЕ ВЕЛИКОГ ОДМОРА.

1. ЧАС – ГРАЂАНСКО ВАСПИТАЊЕ

**Марко** (Долази у школу, али касни на час)**:** Добро јутро. (Седа на столицу.)

**Наставница:** Марко, зашто касниш? Шта те је задржало?

**Марко:** Помагао сам црвима да пређу улицу.

**Ученици:** Ха-ха-ха!

**Наставница:** Добро, доста! Знаш да не смеш да касниш на час. Данас ћемо учити о дечијим правима.

**Марија:** Наставнице, шта су дечија права?

**Наставница:** Дечија права су она права која држава треба да поштује према деци која живе у тој држави, а дата су им рођењем. Дечија права су: право на име и презиме, право на школовање, право на игру и забаву, право на љубав, право на вероисповест... Најосновније право је право на живот. Да ли неко од вас зна до које године се сматрате децом?

**Марија:** До осамнаесте године.

**Наставница:** Браво, Марија!

Марко и Стефан (играју игрице на телефону.)

**Наставница:** Марко, Стефане, оставите телефон!

(Марко и Стефан не реагују.)

**Наставница:** Марко, Марко, Стефане, Марко!

**Марко и Стефан:** Молим, наставнице?

**Наставница:** Марко, остави телефон! Да ли ви пратите наставу?

**Марко:** Да, наставнице.

**Наставница:** Марко, пошто си пратио наставу, хајде укратко нам испричај шта смо данас радили на часу грађанског васпитања.

**Марко:** Хм... Радили смо... како се треба понашати у школи. На пример: разбити прозор, досађивати друговима, уништити учионицу и слично.

**Наставница:** Марко, да ниси ти пре две недеље разбио прозор учионице?

**Марко:** Нисам, наставнице.

**Наставница:** Добро, Марко. Ово што си набројао – нисмо учили. Ко ће од вас да му каже шта смо данас радили?

(Марија и Каћа подижу два прста.)

**Наставница:** Хајде ти, Каћа.

**Катарина:** Данас смо учили дечија права. Дечија права су она права која држава треба да испуњава према деци која живе у њој. Дечија права су: право на живот, право на школовање...

**Наставница:** Одлично, Каћа. Марко, је л' си чуо? Следећег часа ћу испитивати о дечијим правима.

(Звоно за крај часа.)

**Наставница:** Децо, хвала вам...

(Ученици ужурбано излазе из учионице.)

**Наставница:** ... што сте били послушни на данашњем часу.

2. ЧАС – ФИЗИЧКО ВАСПИТАЊЕ

(Наставник физичког улази у учионицу.)

**Наставник:** Добар дан! Ја сам ваш нови наставник физичког васпитања. Моје име је Милош Савић.

(Ученици се редом представљају.)

**Каћа:** Моје име је Катарина Микић.

**Марија:** Моје име је Марија Костов.

**Марко:** Моје име је Марко Немирковић.

**Стефан:** Моје име је Стефан Дамовски.

**Наставник:** Драго ми је. Како вам је било на прошлом часу?

**Ученици** (у глас)**:** Добро!

**Марко:** Средње-жалосно.

**Наставник:** Зашто средње-жалосно, Марко?

**Стефан:** Наставница се љутила што је закаснио на час.

**Наставник:** А због чега је каснио?

**Стефан:** Помагао је црвима да пређу улицу.

(Сви се смеју.)

**Наставник:** Не треба каснити у школу.

(Звоно.)

**Наставник:** Довиђења, децо.

ВЕЛИКИ ОДМОР

(Стефан одлази у школско двориште, убира цвет са кореном из земље и враћа се у учионицу. Прилази клупи где седе девојчице.)

**Стефан** (наивно)**:** Је л' овде седи нека девојчица?

**Каћа:** Да.

(Стефан оставља цвет са кореном на клупу и одлази. Долази Марија и зачуђено гледа свој део клупе.)

**Марија:** Шта је ово?

**Каћа:** Ха-ха-ха... То се Стефан теби удвара.

(Марија узима цвет са кореном и баца га у канту за смеће.)

**Марија** (прилази Стефану)**:** Да би мене освојио, мораш више да се потрудиш.

(Звоно.)

3. ЧАС – ИСТОРИЈА

(Улази наставница историје у учионицу.)

**Ученици:** Добар дан, наставнице!

**Наставница:** Добар дан. За данас је предвиђено испитивање. Марко, кажи нам шта су историјски извори и како се деле?

**Марко:** Историјски извори су... дечија права... и деле се на... право на живот, право на љубав, право на школовање...

**Наставница:** Није тачно! Седи, један. Стефане, хајде ти.

**Стефан:** Историјски извори су... то су извори који нам помажу да видимо. Историјски извори се деле на предања у глави, љубавна писма и слично.

**Наставница.** Седи, добио си двојку. Марко, Стефане, зашто ви не учите?

**Марко:** Наставнице, ми смо били у потрази за изгубљеним пужем.

**Наставница:** Добро, Марко, доста.

**Каћа:** Наставнице, историјски извори су извори који нам помажу да нешто више знамо о прошлости.

**Наставница:** Марко, Стефане, да ли сте чули?

**Марко и Стефан:** Јесмо, наставнице.

(Звоно. Наставница излази из учионице.)

4. ЧАС – БИОЛОГИЈА

(Наставница биологије и разредна одељења улази у учионицу.)

**Ученици:** Добар дан.

**Наставница:** Добар дан, децо. Марко, Стефане, зашто ви не учите и зашто касните на часове?

**Марко:** Наставнице, ми учимо и ми никада не каснимо.

**Наставница:** Марко, пошто кажеш да учиш, хајде изађи испред табле и нацртај бактерију.

(Марко излази испред табле, узима креду и на табли црта тачку.)

**Наставница** (зачуђено)**:** Марко, шта је ово?

**Марко:** Наставнице, па бактерије су невидљиве голим оком.

**Наставница:** Јао, Марко, са тобом само неке невоље!

**Марко:** Шта да Вам кажем, наставнице, користим своје право на игру и забаву!

(Сви у смех.)

КРАЈ